Kansanedustajan mielestä lakkoaseen käyttäminen nyt on enää vallanhalua, ei työläisen edun ajamista.

Kokoomuksen kansanedustaja Harry Harkimo kirjoittaa Iltalehden blogissaan olevansa täysin ymmällään ”kaikesta mitä tapahtuu politiikassa”.

– Juha Sipilä oli ilmoittanut, että jos yhteiskuntasopimusta ei synny, tekee hallitus päätökset itse. Sopimusta ei tehty, koska ay-liike vastusti. Kun hallitus on nyt sitten tehnyt päätöksensä, kaikki ovat tyrmistyneitä, Harkimo kuvailee tapahtunutta.

Hänen mukaansa hallituksen yksi tavoite on helpottaa yritysten toimintaedellytyksiä, jotta yrityksiä ylipäänsä Suomessa olisi.

– Väännetään vähän rautalankaa. Jos yritys tekee voittoa, sillä on noin kärjistäen pari mahdollisuutta: Se voi investoida voittorahoja, jotta yritys pärjää tulevaisuudessakin, kasvaa ja näin se joko säilyttää tai luo jopa uusia työpaikkoja. Toisekseen se voi ja sen pitääkin maksaa osakkeenomistajille osinkoja. Ai miksikö?

– Siksi, että harva yritys syntyy tyhjästä tai kasvaa myyntitulojensa avulla. Useimpien on saatava jostain ulkopuolelta rahaa. Sitä saa esimerkiksi niin, että jotkut haluavat sijoittaa rahaa yrityksen osakkeisiin, hän selvittää.

Sijoittajat siis maksavat paljon rahaa, jotta saisivat pikkuhiljaa ne takaisin ja vähän päälle.

– Yrityksen täytyy siis yrittää olla sellainen, että joku haluaa siihen rahaa sijoittaa. Osinkojen maksaminen ei siis ole pahuutta, vaan edellytys työpaikkojen olemassaololle.

Hjallis Harkimon mukaan ammattiyhdistysliikkeen ja työntekijöiden tehtävä on tietysti yrittää saada mahdollisesta voitosta myös itselleen jotain.

– Mutta eivät ne voi saada entistä suurempaa osuutta nyt, kun yrityksillä on vaikeaa. Muuten voittajia ovat jo töissä olevat ja häviäjiä työttömät. Ei mikään yritys halua vähempää työntekijöitä, ne haluavat palkata lisää, jos se vain suinkin on mahdollista.

Harkimo kirjoittaa, että ”kaikki ay-liikkeen pomotkin tietävät edellä mainitun logiikan. Mutta he eivät voi niihin suostua, koska haluavat säilyttää asemansa ja jäsenensä. Siis vallan”.

– Nyt he antoivat sitä kuitenkin pois ja pelkäävät, etteivät saa enää takaisin. Siksi ay-liikkeestä alkoi kuulua huutelua, että palataan nyt, please, neuvottelupöytään.

– Mutta juna meni jo, ja tämä oli vasta ensimmäinen paketti: lisää muutoksia on luvassa. Olisi kannattanut hypätä kyytiin silloin, kun se vielä seisoi asemalla. Jos shakissa on siirtonsa tehnyt, ei sitä voi enää perua. Jos nyt käytetään lakkoasetta, ei kyse ole työläisen edusta, vaan vallanhalusta, Harkimo toteaa.